## Priopćenje i upozorenje Ustavnog suda Republike Hrvatske broj U-VII-307

### NN 37/1997 (9.4.1997.), Priopćenje i upozorenje Ustavnog suda Republike Hrvatske broj U-VII-307

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, u postupku nadzora
nad ustavnošću i zakonitošću izbora temeljem članka 125. alineja 7. Ustava
Republike Hrvatske, te članka 38. alineja 1. Ustavnog zakona o Ustavnom
sudu Republike Hrvatske ("Narodne novine", broj 13/91) u povodu prijedloga
Socijaldemokratske partije Hrvatske na sjednici održanoj dana 8. travnja
1997. godine, donio je slijedeće

## **PRIOPĆENJE I UPOZORENJE**

I. Ustavnom sudu Republike Hrvartske obratila se Socijaldemokratska
partija Hrvatske prijedlogom za nadzor nad ustavnošću i zakonitošću izbora
i to zbog:

1. nepravilnosti nastale povodom promidžbenog spota HDZ-a "Bolji život
za sve - zna se HDZ", koji se počeo objavljivati na HRT 7. travnja 1997.,
a kojim spotom se, kako smatra, vrijeđa Socijaldemokratska partija Hrvatske.

2. promidžbenog plakata Mladeži HDZ-a koji se pojavio 7. travnja 1997.,
a na kojem plakatu se izruguje izborni slogan Socijaldemokratske partije
"Radom i poštenjem".

Socijaldemokratska partija Hrvatske predlaže da Ustavni sud Republike
Hrvatske zabrani citirani spot i naredi stranci HDZ da povuče plakat Mladeži
HDZ-a.

II. Ustavni sud Republike Hrvatske postupajući po pravu nadzora, pregledavši
prethodno osporeni izborni spot i plakat utvrdio je slijedeće:

1. Izborni spot "Bolji život za sve - zna se HDZ" u određenim dijelovima
i to u dijelu kad nakon riječi "Što je istina" pokazuje sliku Ivice Račana,
a nakon čega nabraja nedjela komunista, može asocirati da je Socijaldemokratska
partija Hrvatske sa svojim čelnicima nastavak represivnog režima iz prošlosti.
Također ta asocijacija bi mogla proizaći i iz dijela spota koji na pitanje
"Tko je glasao protiv suverene Republike Hrvatske" pokazuje sliku Zdravka
Tomca, također čelnika stranke SDP. Takva rješenja u spotu mogu asocirati
na to da je Socijaldemokratska partija Hrvatske odgovorna za sve ono što
se u spotu riječima i slikom prikazuje a odnosi se na djelatnost komunista
bivšeg režima.

2. Izborni plakat Mladeži HDZ-a koji prikazuje milicionara kako privode
mladića a na kome velikim crvenim slovima piše slogan "Rad i poštenje?"
može asocirati na slogan Socijaldemokratske partije "Radom i poštenjem"
čime se također pokušava Socijaldemokratsku partiju Hrvatske proglasiti
sljednikom bivšeg jugoslavenskog represivnog režima.

III. Zbog iznesenog Ustavni sud je našao da je izborni spot u dijelu
navedenom u točki 1. i dio plakata naveden u točki 2. protivan:

- izbornim propisima (članci 31.i 32. Zakona o izborima zastupnika u
Sabor Republike Hrvatske - "Narodne novine", broj 11/94 - pročišćeni tekst,
68/95 i 108/96 i članak 19. Zakona o izboru članova predstavničkih tijela
jedinica lokalne samouprave i jedinica lokalne uprave i samouprave - "Narodne
novine", broj 90/92, 69/95, 59/96 i 63/96),

- odredbama Ustava Republike Hrvatske (članak 3., članak 14. - sloboda,
jednakost pred zakonom, demokratski višestranački sustav kao najviše vrednote
ustavnog poretka Republike Hrvatske),

- uljudbenim dosezima Republike Hrvatske kao demokratske države.

Izborni spot HDZ-a je protivan i Programskim pravilima Hrvatske radiotelevizije
za praćenje "Izbora 97" (opće odredbe - I dio).

IV. U svezi s iznijetim Ustavni sud Republike Hrvatske upozorava:

- Hrvatska radiotelevizija te druge javne i privatne televizijske postaje
ne smiju emitirati spot "Boji život za sve - zna se HDZ" u dijelu gdje
se pokazuju čelnici Socijaldemokratske partije Hrvatske Ivica Račan i Zdravko
Tomac,

- plakat Mladeži HDZ-a Hrvatska demokratska zajednica u izbornoj promidžbi
smije koristiti, ali bez crvenog slogana "Rad i poštenje?".

Broj: U-VII-307/1997

Zagreb, 8. travnja 1997.

USTAVNI SUD REPUBLIKE HRVATSKE

Predsjednik
**Jadranko Crnić**, v. r.

Ostalo, NN 37/1997-538